Colosseum kino

Colosseum kino er Nordisk Films største kino. Kinoen ligger på Majorstuen i Oslo og har fire saler i ulike størrelser hvorav den største, «Colosseum 1», har 978 sitteplasser. Saler Colosseum kino har fire saler, med henholdsvis 871, 274, 151 og 115 sitteplasser i sal 1, 2, 3 og 4. «Colosseum 1» har siden den ble sertifisert i 1998 vært verdens største THX-sertifiserte kinosal. Colosseum 1 har et lerret på 10×22 meter, og salen har siden juli 2009 kunnet vise digital 3D ved bruk av RealD. Historikk Det opprinnelige Colosseum ble tegnet av arkitektene Jacob Hanssen og Gerhard Iversen og sto ferdig i 1928. Åpningsfilmen lørdag 14. januar 1928 var Onkel Toms hytte, en to-timers stumfilm fra 1927 med regi av Harry A. Pollard. Under andre verdenskrig 1940-1945 ble kinoen brukt av Nasjonal Samling og de tyske okkupasjonsmyndighetene til massemøter og visning av propagandafilmer. Høsten 1952 holdt Louis Armstrong konsert i Colosseum kino. 7. februar 1954 holdt Billie Holiday konsert i Colosseum kino. I 1955 ble bredfilmformatet cinemascope introdusert, og den første filmen som ble vist i dette formatet, var Men jeg så ham død (The Robe). I 1960 ble «Todd AO» (70 mm) installert i Colosseum for første gang. Filmen South Pacific fikk æren av å innvie det nye utstyret. 15. februar 1963 brant Colosseum. Brannen startet ca. kl 9.45, da kinomaskinisten skulle forberede prøvekjøringen av filmen Mytteriet på Bounty. Brannvesenet ble varslet og kom raskt. Røykdykkere gikk inn i bygningen. I første omgang utviklet brannen seg "normalt", men nådde så frem til et lager nitratfilm og utviklet seg deretter nærmest eksplosivt. Røykdykkerne rakk så vidt å komme seg ut før kuppelen på 42 m ca. kl. 1045 vrengte seg i et ildhav og falt ned i bygningen. Også brannfolk i en høy stige på utsiden rakk å komme seg ned. Ingen kom til skade i brannen. 1. juli 1963 behandlet Kinostyret og Oslo formannskap kinosaken og bestemte at Colosseum skulle gjenreises. Firmaet Stensrud & Søn fikk oppdraget som hovedentreprenør og engasjerte arkitekt Sverre Fehn til gjenoppbyggingen. Fehn bestemte at kuppelen skulle bli større enn i den opprinnelige bygningen. Videre så arkitekten for seg at kuppelen skulle dekkes med bronse og bli like stor som den på Peterskirken i Roma. Fordi prislappen ble for stor, ble kuppelen i stedet dekket av gummiasfalt og hvit maling. 21. november 1963 brant Colosseum igjen. Brannen oppsto i forbindelse med isolasjonsarbeider, men fikk imidlertid små følger for byggingen rent tidsmessig. 12. september 1964 ble kinoen gjenåpnet. Avisa Nationens medarbeider beskrev åpningen slik: «Med blomsteroverrekkelser i dikt og toner, med taler både før og etter forestillingen og med et stort oppbud av gjester fra inn- og utland ... ble Colosseums gjenåpning tilbørlig markert lørdag kveld. De nærmere 1 200 gjestene som hadde fått kapret billetter til gigantfilmen 'Lawrence of Arabia' i Technocolor og Super-Panovision, ble møtt i hallen av program- og sjokoladeselgende sheiker og tilslørte piker, og ble de ikke feststemt av det, måtte de bli det ved synet av salen, som virkelig er blitt praktfull å skue med den hvite svimlende hvelvingen, det gylne sceneteppet og de bekvemme benkeradene i rødt.» (Kilde: Byarktivet, Oslo kommune) I august 1987 ble de tre mindre salene «Colosseum 2-3-4» åpnet. Drøye ti år senere, i 1997, ble kinoen igjen åpnet etter større renovasjonsarbeider. Filmen Titanic åpnet ballet. I 2003 gjennomgikk Oslo Kinematografer store omorganiseringer, og Colosseum var en av kinoene som skiftet eier. Året etter tilbakeføres imidlertid Colosseum fra Colosseum Eiendom AS til Oslo Kinematografer. 12. oktober 2015 brøt det ut brann i taket, nær et ventilasjonsanlegg, hvor takpapp og trepaller stod i full fyr. Ca. 100 mennesker ble evakuert. Brannen ble raskt slukket, og skadene var små. Se også Oslo Kino Referanser Eksterne lenker Oslo Kinematografer Om Oslo Kinematografer på filmweb.no (hovedkilde for denne artikkel) Om brannen på Byarkivets websider (delkilde for denne artikkelen) Brannen i bilder på Byarkivets websider (no) «Colosseum kino». Kulturminnesøk. Riksantikvaren – Direktoratet for kulturminneforvaltning.